余初入智果院
作者：釋道潜
朝代：宋

paragraphs: 泰山屹天下，四海同仰止。
我公命世英，突兀等於是。
胸中廓秋漢，皎絕微雲滓。
當年事危言，軒冕如脫屣。
正貴知我希，寧慚不吾以。
風雲果再符，六翮排空起。
一昨厭承明，抗章求迤邐。
餘杭古雄藩，比屋富生齒。
立談政即成，興不負山水。
雍容敦末契，訪我頑且鄙。
大旆輝松門，禽猿亦驚喜。
森森門下士，左右粲珠履。
使君道德姿，圭角非所恃。
軟語如春風，薰然著桃李。
今朝真勝事，千載足遺美。
安得筆如椽，磨崖爲公紀。